
החינוך החברתי בימי ההיערכות
יום הערכות הוא הזדמנות עבור רכז החינוך החברתי להציג את התוכנית השנתית ולחבר אליה את הצוות גם ברמת ההכרות והיידוע וגם ברמת השותפות והרתימה.
יום ההיערכות הוא גם הזדמנות לחבר את הצוות לתפיסת החינוך החברתי היוצר ובכך לחזק את החיבור בין חברי הצוות לתחום החינוך החברתי.
במידה ויש תוכנית עבודה שנתית כתובה נמליץ מאוד להדפיס מספר עותקים כחוברת ולחלק לצוות.
הצעות למפגש היערכות:
אפשרות א:
· להדפיס כרטיסיות של תוכניות מרכזיות מהן מורכבת תכנית החינוך החברתי השנה (שם התוכנית, רציונאל, מטרות). לתלות את התוכניות כתערוכה, אם אלה תוכניות שהיו כבר גם בשנים קודמות רצוי להדפיס גם תמונות. לתת לצוות להסתובב לקרוא ולהתרשם. ליד כל תוכנית אפשר לשים דף ובו כתוב "אשמח לקחת חלק בהובלת התוכנית" ולהשאיר מספר שורות ריקות להשתבצות.
· לבקש מראש מאנשי צוות שונים לספר על כמה תוכניות שהיו מעורבים בהובלתן/ שראו את ההשפעה שלהן על התלמידים- מה היה משמעותי בתוכנית בעבר? איזו השפעה היתה לתוכנית על בית הספר או על תלמיד ספציפי?
אפשרות ב:
· להדפיס כרטיסיות עם שמות כל התוכניות שכלולות השנה בחינוך החברתי
· להתחלק ל-3 שולחנות עגולים לפי 3 התחומים של החינוך החברתי היוצר
· כל קבוצה מקבלת חפיסת קלפים עם שמות התוכניות ודף של מיפוי באחת מהתחומים (מיפוי לפי תחומים)
· המשימה בקבוצות תהיה לשבץ את התוכניות המתאימות על העקרון אותו הן מבקשות לקדם
· דיון- מה התמונה שהתקבלה? האם התוכניות אכן מקדמות את התחומים הללו? ניתן לשתף בדוגמאות מהשטח. האם יש עקרון בו אנחנו לא מספיק "מטפלים? מה עוד אפשר לעשות? 
אפשרות ג:
זו הפעילות מהכנס האחרון, המאפשרת העמקה בכל עקרון וחשיבה על רעיונות משותפים ליישום.
מהלך הפעילות: 
סבב ראשון- למידה מעמיקה: כל שולחן מתחיל בלימוד על מרכיב אחד בתפיסת החינוך החברתי היוצר. ולאחר הלימוד כל משתתף ממלא בחוברת האישית רעיונות ומחשבות לקראת תוכנית העבודה השנתית לשנת הלימודים הבאה באותו התחום. 
סבב שני - שיתוף ולמידת עמיתים:  לאחר כחצי שעה נעשה חלוקה מחדש של השולחנות. מכל שולחן יעבור נציג לשולחן אחר כך שיווצרו שולחנות עם כלל התחומים של החינוך החברתי היוצר. מטרת הסבב השני היא שיתוף ולמידת עמיתים סביב רעיונות יישומיים בכל תחום (כל נציג מקבוצת הלימוד עובר לשולחן אחר ומשתף עם הקבוצה החדשה ונותן דוגמאות מהלימוד שחווה בסבב הראשון).
דפי הלימוד בתבנית פתוחה להתאמה לצרכי הקהילה שלכם
דף למילוי אישי בתבנית פתוחה הדף הוא דו צדדי ומכיל את תפיסת החינוך ותפקיד הרכז החברתי, מקום למילוי רעיונות לתוכנית עבודה תשפ"ו בכל אחד מעקרונות החינוך החברתי היוצר. בנוסף יש מקום למילוי מיומנויות שבית הספר בוחר לפתח, ערכים מרכזיים שביה"ס אוצה להוביל ומסורות שחשוב לשמר. חשוב לאסוף את הדפים כמשאב רעינות בית ספרי ובסיס לתוכנית העבודה תשפ"ו!
מצגת מלווה
מצורפת מצגת (בגרסא פתוחה) מרכזת המיועדת לפתיחת/סגירת התהליך. המצגת כוללת את היסודות המהותיים לעבודתנו: תפיסת החינוך החברתי היוצר, העקרונות המובילים שלנו, והגדרת תפקיד רכז החינוך החברתי היוצר. 
מצגת תפיסת חינוך חברתי יוצר 
בהזדמנות זו נזכיר כי לרשותכם תיקייה עם כלל חומרי ההשתלמות של השנה
וחוברת למידת עמיתים- המלצות מהשטח לפי עקרונות התפיסה.

בברכת שנה טובה,
רויטל אמיר
מפקחת פדגוגית ארצית


החינוך היוצר

